Santiago Posteguillo presentarà este dissabte a Sagunt 'Yo, Julia', novel·la guanyadora del Premi Planeta 2018
22 de gener 2019

![](/media/kb2idfkr/61_c_yojulia.jpg)  
  

L'escriptor valencià Santiago Posteguillo presentarà este dissabte, 26 de gener, a les 19 hores en el Museu Via del Pòrtic (Sagunt) la seua nova obra _Yo, Juli_a, novel·la històrica guardonada amb el Premi Planeta 2018.

  

_Yo, Julia_ rescata de l'oblit la vida i la memòria de l'emperadriu més poderosa de l'antiga Roma, una dona que va transformar el seu entorn i va canviar el curs de la història per sempre.

  

L'obra transcorre en 192 d. de C. Diversos homes lluiten per un imperi, però Julia, filla de reis, mare de cessares i esposa d'emperador, pensa en fundar una dinastia. Roma està sota el control de Cómodo, un emperador boig. El Senat es conjura per a acabar amb el tirà i els governadors militars més poderosos podrien donar un colp d'estat: Albino a Britània, Severo al Danubi o Nigro a Síria. Cómodo reté a les seues esposes per a evitar la seua rebel·lió i Julia, la dona de Severo, es convertix així en ostatge.

  

De sobte, Roma es crema. Un incendi assola la ciutat. És un desastre o una oportunitat? Cinc homes es disposen a lluitar a mort pel poder. Creuen que la partida està a punt de començar. Però per a Julia la partida ja ha començat. Sap que només una dona pot forjar una dinastia.

  

Santiago Posteguillo és professor de llengua i literatura en la Universitat Jaume I de Castelló. Va estudiar literatura creativa als Estats Units i lingüística, anàlisi del discurs i traducció al Regne Unit. De 2006 a 2009 va publicar la seua trilogia _Africanus_ sobre Escipión i Aníbal i de 2011 a 2016 la trilogia sobre l'emperador d'origen hispà Marco Ulpio Trajano. Ha sigut guardonat per la setmana de novel·la històrica de Cartagena, va obtenir el Premi de les Lletres de la Comunitat Valenciana en 2010 i el Premi Internacional de Novel·la Històrica de Barcelona en 2014. En 2015 va ser proclamat escriptor de l'any per la Generalitat Valenciana. Entre 2012 i 2017 va publicar també tres volums de relats sobre la història de la literatura molt elogiats per crítica i públic.

  

Santiago Posteguillo és Doctor per la Universitat de València i ha impartit seminaris sobre ficció històrica en diverses universitats europees i d'Amèrica Llatina. En 2018 ha sigut professor convidat del Sidney Sussex College de la Universitat de Cambridge.

*   [](http://www.facebook.com/sharer.php?u=https://aytosagunto.es/va/actualitat/santiago-posteguillo-presentarà-este-dissabte-a-sagunt-yo-julia-novel-la-guanyadora-del-premi-planeta-2018/ "Facebook")
*   [](http://twitter.com/share?url=https://aytosagunto.es/va/actualitat/santiago-posteguillo-presentarà-este-dissabte-a-sagunt-yo-julia-novel-la-guanyadora-del-premi-planeta-2018/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/santiago-posteguillo-presentarà-este-dissabte-a-sagunt-yo-julia-novel-la-guanyadora-del-premi-planeta-2018/ "Linked In")
*   [](mailto:?body=https://aytosagunto.es/va/actualitat/santiago-posteguillo-presentarà-este-dissabte-a-sagunt-yo-julia-novel-la-guanyadora-del-premi-planeta-2018/)